แม่ลูก CK-BEM จ่อรับงานส่วนต่อขยายสายสีน้ำเงิน ลุ้นครม.อนุมัติภายใน 3 เดือน!
แม่ลูก CK-BEM จ่อรับงานส่วนต่อขยายสายสีน้ำเงิน "ช่วงบางซื่อ-ท่าพระ และหัวลำโพง-บางแค" ลุ้นครม.อนุมัติภายใน 3 เดือน! - พร้อมเตรียมเดินรถ 1 สถานี "ช่วงบางซื่อ-เตาปูน"
21 ธ.ค. 2559

แม่ลูก CK-BEM จ่อรับงานส่วนต่อขยายสายสีน้ำเงิน “ช่วงบางซื่อ-ท่าพระ และหัวลำโพง-บางแค” ลุ้นครม.อนุมัติภายใน 3 เดือน! – พร้อมเตรียมเดินรถ 1 สถานี “ช่วงบางซื่อ-เตาปูน”
นายพีระยุทธ สิงห์พัฒนากุล ผู้ว่าการรถไฟฟ้าขนส่งมวลชนแห่งประเทศไทย (รฟม.) เปิดเผยว่า การเจรจางานเดินรถส่วนต่อขยายสายสีน้ำเงิน ช่วงบางซื่อ-ท่าพระ และหัวลำโพง-บางแค ระยะทาง 26.9 กม.กับ บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM ได้ข้อยุติแล้วในขั้นตอนเจรจากับคณะกรรมการร่วมมาตรา 35 และมาตรา 45 ของพ.ร.บ.ให้เอกชนร่วมลงทุนในกิจการของรัฐ พ.ศ.2556  
จากนี้ รฟม.จะรวบรวมผลการเจรจาภายใน 15 วัน หรือประมาณสัปดาห์แรกของเดือน ม.ค.60 เพื่อนำเสนอต่อสำนักงานคณะกรรมการนโยบายรัฐวิสาหกิจ (สคร.) ที่จะมีระยะเวลาพิจารณาอีก 45 วัน และนำเสนอต่อนายอาคม เติมพิทยาไพสิฐ รมว.คมนาคม พิจารณาก่อนเสนอให้ที่ประชุมคณะรัฐมนตรี (ครม.) อนุมัติเห็นชอบ ซึ่ง รมว.คมนาคม ก็จะมีระยะเวลาพิจารณาเรื่องภายใน 30 วัน 
“เรื่องเจรากับเอกชนจบแล้วในชั้นของคณะกรรมการร่วม จากนั้นจะมีเวลาอีกประมาณ 3 เดือนพิจารณาผลการเจรจาว่าจะเห็นด้วยหรือไม่ จากนั้นจะเสนอครม.ก็ถือว่าเสร็จสิ้นกระบวนการ คือเราก้ต้องการทำให้เร็ว แต่ก็มีระเบียบขั้นตอน เชื่อว่าทุกฝ่ายก็อยากทำให้เสร็จโดยเร็ว”นายพีระยุทธ กล่าว 
ขณะเดียวกัน รฟม.ได้เสนอเรื่องจัดซื้อจัดจ้างให้ BEM เดินรถ 1 สถานี ช่วงสถานีบางซื่อ-สถานีเตาปูน โดย รฟม.จะลงทุนติดตั้งระบบ วงเงิน 693 ล้านบาทไปยังกระทรวงคมนาคมแล้ว คาดว่าจะนำเข้าพิจารณาในที่ประชุม ครม.ในวันที่ 27 ธ.ค.นี้  หากผ่าน ครม.แล้วจะจัดการประชุมวาระพิเศษเพื่อให้คณะกรรมการ รฟม. มีมติรับรองในวันที่ 28 ธ.ค.นี้ และคาดว่าจะเซ็นสัญญากับ BEM ในส่วนนี้ได้ราววันที่ 29-30 ธ.ค.นี้ 
ทั้งนี้ สัญญาสัมปทานเดินรถสายสีน้ำเงินส่วนต่อขยายให้ระยะเวลา 33 ปี โดย 3 ปีเป็นงานก่อสร้างระบบรางและจัดหารถ ขณะเดียวกันสัญญาสัมปทานเดินรถสายสีน้ำเงิน ช่วงหัวลำโพง-บางแค หรือเส้นทางปัจจุบัน ที่จะสิ้นสุดในปี 2572 จะขยายมาสิ้นสุดสัญญาในระยะเวลาเดียวกันคือในปี 2593